Ada-luokka

Ada-luokka on Turkin laivaston neljän korvetin muodostama alusluokka.

Suunnittelu 
Vuonna 1996 Turkin laivasto ilmoitti, että se haluaa valmistaa kahdeksan korvettia MILGEM-projektissa. Alusten valmistuksessa käytettäisiin mahdollisimman paljon turkkilaista osaamista. Turkin valtion talousongelmat 1990-luvun lopulla hidastivat ohjelman aloitusta, mutta helmikuussa 2001 se sai valtion hyäksynnän. Tarjouspyyntö kahdeksasta aluksesta ja mahdollisesta neljän aluksen optiosta lähetettiin kahdelletoista telakalle, joista vain kaksi lähetti tarjouksensa. Myöhemmin kummankin tarjouksen katsottiin olevan sopimattomia tarjouspyynnön ehtojen rikkomisen vuoksi.

Maaliskuussa 2004 laivasto perusti hanketta varten Istanbulin laivastontelakalle suunnittelutoimiston (), jonka vastuulle siirrettiin suunnittelu ja valmistusvastuu.

Suunniteltujen alusten kokonaispituus on 99,5 metriä ja maksimileveys 14,4 metriä. Täysin kuormattuna alusten uppouma on noin 2 300 tonnia. Perään sijoitetulle helikopterikentälle on mahdollista laskeutua 10 tonnin helikopterilla ja hangaariin on mahdollista sijoittaa S-70B SeaHawk. Alus on täysin toimintakykyinen aina Sea State 5:een ja osittain toimintakykyinen Sea State 6:ssa.

Alusten häiveominaisuudet olivat tärkeänä suunnitteluperusteena, joten kaikki järjestelmät on pyritty sijoittamaan kansirakenteisiin luukkujen ja katteiden taakse. Tübitak-Bilgemin järjestelmä kerää lämpösäteilymittausten tuloksia mittalaitteilta, joita on sijoitettu eripuolille alusta. Äänilähteitä on pyritty vähentämään parannettaessa sukellusveneidentorjuntakykyä.

Propulsiojärjestelmä 
Propulsiojärjestelmänä on kaksiakselinen diesel- ja turbiinimoottoreiden yhdistelmä (). Järjestelmässä on kaksi Rolls Royce Power Systems MTU 16V595 TE 90 -dieselmoottoria, jotka tuottavat kumpikin 4,3 megawattia tehoa. Lisäksi on 23 megawatin GE LM2500 -kaasuturbiini, joka on kytketty kumpaankin dieselmoottoriin. Järjestelmällä voidaan millä tahansa koneisto yhdistelmällä liikuttamaan alusta. Yhdellä dieselmoottorilla saavutetaan 15 solmun risteilynopeus. Kummallakin dieselmoottorilla nopeus kasvaa 22,5 solmuun. Turbiinimoottorilla saavutetaan 27 solmua ja kokojärjestelmää saman aikaisesti käytettäessä saavutetaan huippunopeus 30 solmua. Kumpaankin akseliin on liitetty Escher Wyss -säätölapapotkuri.

Aluksen toimintamatkana on 15 solmun risteilynopeudella 3 500 merimailia eli lähes 6 500 kilometriä.

Aseistus 
Aluksen etukannelle on asennettu sekä meri- että ilmamaalien ampumiseen soveltuva OTO Melaran 76 millimetrin Super Rapid -tykki, jonka tornin kuvun on suunnitellut  ja valmistanut turkkilainen ONUK-BG. Tykin tulinopeus on 120 laukausta minuutissa. Lähitorjuntaan aluksella on kummallakin puolella savuhormia Aselsanin STAMP alusta, joihin voidaan kytkea .50" Browning M2 HB -konekivääri. Konekivääreissä on ampumavalmiina noin 200 laukausta. Asejärjestelmien oikealla puolella on sensorikupu, jossa on TV-kamera, 8-12 mikrometrin lämpökamera ja laseretäisyysmittari. Konekiväärit ovat taistelunjohtokeskuksen kauko-ohjaamia.

Ilmamaalien torjuntaan aluksen helikopterihangaarin katolle on asennettu RAM Mk 31 GMWS, jossa on 21 laukaisuvalmista RIM-116 RAM -ohjusta Mk 49 -laukaisualustalla. Merimaalien torjuntaan aluksella on savuhormin ja maston välissä jopa kahdeksan AGM-84 Harpoon -meritorjuntaohjusta. Ohjukset on peitetty suurilla suojilla, jotta vähennetään tutkaheijastusta. Sukellusveneiden torjuntaan aluksella on kaksi Mk 32 Mod 9 -torpedojärjestelmää, jotka on sijoitettu helikopterihangaariin aluksen sivuille kohti aluksen perää. Kummassakin järjestelmässä on kaksi putkea päällekkäin ja niiden suojana on luukku, millä vähennetään tutkaheijastusta.

Aluksilla on helikopterille rakennetut tilat ja sijoitettu S-70B Seahawk kykenee käyttämään erilaisia torpedoita ja ohjuksia.

Elektroniset järjestelmät 
Alusten ilma- ja merivalvontatutkana on Thales SMART-S Mk 2 3D -tutka, joka on sijoitettu maston kärkeen. Tutka toimii 2 000 - 4 000 MHz:n taajuudella (Nato E/F ja Yhdysvaltain S) ja kykenee havaitsemaan pinta-aluksen 80 kilometrin etäisyydeltä ja ilmamaalin 250 kilometrin etäisyydeltä. Vuonna 2010 Aselsan ja Thales allekirjoittivat sopimuksen, joka mahdollistaa tutkien lisenssivalmistuksen Turkissa.

Merenkulkututkana on Aselsan Low Power ECCM Radar (ALPER), joka toimii Naton I/J-kaistalla (Yhdysvaltain X). Tutka havaitsee pinta-aluksen noin 65 kilometrin etäisyydeltä. Aluksilla on keulassa Tübitakin ja laivaston tutkimuskeskuksen valmistama kaikuluotain Yakamoz, joka on sijoitettu ONUK-BG:n valmistamaan lasikuitukupuun. Luotain perustuu Yhdysvaltain laivaston AN/SQ-56-kaikuluotaimeen ja havaitsee vedenalaisen kohteen jopa 40 kilometrin etäisyydeltä.

Aluksilla on kaksi optista ilmaisinta: komentosillalla Thales STING-EO Mk2 -tulenjohtolaite ja lyhyeen mastoon savuhormin ja RAM-laukaisimen väliin sijoitettu Aselsan ASELFLIR-300 D -lämpökamera ja etäisyysmittari, joka kykenee seuraamaan kuutta maalia samanaikaisesti.

Alukset

Lähteet

Viitteet